32002R2137
L 325/30
JURNALUL OFÍCIAL AL UNIUNII EUROPENE
REGULAMENTUL (CE) NR. 2137/2002 AL COMISIEI
din 29 noiembrie 2002
de modificare a Regulamentului (CE) nr. 2789/1999 de stabilire a standardului de comercializare pentru strugurii de masă
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a piețelor în sectorul fructelor și legumelor (1), astfel cum a fost modificat ultima dată prin Regulamentul (CE) nr. 545/2002 (2), în special articolul 2 alineatul (2),
întrucât:
(1)
Regulamentul (CE) nr. 2789/1999 (3) al Comisiei, astfel cum a fost modificat prin Regulamentul (CE) nr. 716/2001 (4), a stabilit dispoziții privind calitatea, calibrarea și toleranțele în ceea ce privește strugurii de masă.
(2)
Din motive de transparență pe piața mondială, este necesar să se țină seama de standardul recomandat pentru strugurii de masă de Grupul de lucru pentru standardizarea produselor alimentare perisabile și îmbunătățirea calității al Comisiei Economice pentru Europa a Organizației Națiunilor Unite. Deoarece acest standard a fost modificat în mai multe rânduri în cursul ultimilor doi ani, este necesară actualizarea în consecință a standardului comunitar.
(3)
Starea de maturitate și, prin urmare, calitatea gustativă a strugurilor de masă este legată direct de conținutul de zahăr, precum și de raportul dintre aciditate și conținutul de zahăr, constatate la produsele în cauză. Pentru a se evita comercializarea strugurilor de calitate nesatisfăcătoare, este necesar să se stabilească valori minime pentru conținutul de zahăr, precum și o cerință generală referitoare la raportul zahăr-aciditate.
(4)
Dispozițiile privind calibrarea strugurilor de masă sunt complexe datorită existenței a trei liste de soiuri în apendicele la standard. Pentru a simplifica textul, două din cele trei liste de soiuri trebuie eliminate.
(5)
Este necesar să se modifice în consecință Regulamentul (CE) nr. 2789/1999.
(6)
Pentru a aplica dispozițiile prezentului regulament, comercianții trebuie să efectueze anumite adaptări tehnice, în special în ceea ce privește instalațiile lor de ambalare. Punerea în aplicare a prezentului regulament trebuie să aibă loc după o perioadă suficient de îndelungată de la data intrării sale în vigoare.
(7)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2789/1999 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Se aplică din prima zi a celei de-a treia luni de la intrarea sa în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 noiembrie 2002.